317/2001

A kærði úrskurð héraðsdóms þar sem lagt var fyrir sýslumann að leggja samkvæmt kröfu N og C lögbann við því að A beitti farþega á tilteknu skipi, áhöfn þess og starfsmenn hindrunum þegar það yrði við höfn í Reykjavík 7. ágúst 2001. Mun skipið hafa komið að morgni 7. ágúst 2001 til Reykjavíkur, þar sem lögbanni sýslumanns var framfylgt, en farið þaðan að kvöldi þess dags. Hæstiréttur taldi tilefni lögbannsins hafa gengið um garð þegar skipinu var siglt frá Reykjavík og samkvæmt því gæti A ekki haft lögvarða hagsmuni af því að fá lögbannið fellt úr gildi. Var málinu vísað frá Hæstarétti.

Mál þetta dæma hæstaréttardómararnir M-kk-nf S-kk-nf, G-kk-nf C-kk-nf og I-kvk-nf B-kvk-nf.

Sóknaraðili skaut málinu til Hæstaréttar með kæru 15. ágúst 2001, sem barst réttinum ásamt kærumálsgögnum 28. sama mánaðar. Kærður er úrskurður Héraðsdóms Reykjavíkur 6. ágúst 2001, þar sem sýslumanninum í Reykjavík var gert að leggja samkvæmt kröfu varnaraðila lögbann við því að sóknaraðili beitti farþega á skipinu Clipper Adventure, áhöfn þess og starfsmenn, sem afgreiði það, hindrunum þegar það yrði við höfn í Reykjavík 7. ágúst 2001. Kæruheimild er í 1. mgr. 35. gr. laga nr. 31/1990 um kyrrsetningu, lögbann o.fl., sbr. 4. mgr. 91. gr. laga nr. 90/1989 um aðför, eins og þeim var breytt með 102. gr. laga nr. 92/1991. Sóknaraðili krefst þess aðallega að kröfu varnaraðila um lögbann verði hafnað og „lagt fyrir héraðsdómara að taka málið aftur til efnismeðferðar”, svo og að sér verði dæmdur málskostnaður í héraði ásamt kærumálskostnaði. Til vara krefst sóknaraðili þess að málskostnaður í héraði og kærumálskostnaður verði látinn falla niður.

Varnaraðilar krefjast þess aðallega að málinu verði vísað frá Hæstarétti, til vara að hinn kærði úrskurður verði staðfestur, en til þrautavara að þeir „verði sýknaðir af kröfu sóknaraðila á grundvelli aðildarskorts.“ Í öllum tilvikum krefjast varnaraðilar kærumálskostnaðar.

Eins og greinir í hinum kærða úrskurði kröfðust varnaraðilar þess 3. ágúst 2001 að sýslumaðurinn í Reykjavík legði lögbann við því að sóknaraðili ásamt þremur öðrum nánar tilgreindum samtökum og þremur nafngreindum mönnum létu verða af yfirvofandi hindrunum, kyrrsetningu, viðskiptabanni, uppgöngu í skip og öðrum athöfnum, sem þeir hefðu boðað að gripið yrði til, gegn varnaraðilum, sem væru útgerð og eigandi farþegaskipsins Clipper Adventure, þegar það kæmi til landsins 7. ágúst 2001. Sýslumaður tók beiðni varnaraðila fyrir samdægurs og hafnaði henni. Varnaraðilar kröfðust úrlausnar Héraðsdóms Reykjavíkur um þá ákvörðun sýslumanns með bréfi, sem barst dóminum 4. ágúst 2001. Af því tilefni var mál þetta þingfest fyrir héraðsdómi sama dag. Það var munnlega flutt degi síðar, en hinn kærði úrskurður kveðinn upp sem áður segir 6. ágúst 2001. Að kvöldi þess dags lagði sýslumaðurinn í Reykjavík á lögbann í samræmi við niðurstöðu úrskurðar héraðsdómara. Mun skipið síðan hafa komið að morgni 7. ágúst 2001 til Reykjavíkur, þar sem lögbanni sýslumanns var framfylgt, en farið þaðan að kvöldi þess dags.

Af því, sem að framan greinir, er ljóst að lögbann, sem kveðið var á um með hinum kærða úrskurði, var lagt á 6. ágúst 2001. Tilefni lögbannsins var um garð gengið 7. sama mánaðar þegar skipinu Clipper Adventure var siglt frá Reykjavík. Samkvæmt því getur sóknaraðili ekki lengur haft lögvarða hagsmuni af því að fá lögbannið fellt úr gildi. Af þeim sökum verður málinu vísað frá Hæstarétti.

Sóknaraðili verður dæmdur til að greiða varnaraðilum kærumálskostnað eins og nánar greinir í dómsorði, en við ákvörðun hans er litið til þess að kæra í máli þessu var bersýnilega að ófyrirsynju.

Dómsorð:

Máli þessu er vísað frá Hæstarétti.

Sóknaraðili, Alþjóða flutningaverkamannasambandið, greiði varnaraðilum, New World Ship Management LLC og Clipper Cruise Line Ltd., hvorum fyrir sig 75.000 krónur í kærumálskostnað.